Jibi za a kammala Gasar Firimiyar Ingila
A Jibi Lahadi idan Allah Ya kai mu ake sa ran za a kammala Gasar firimiyar Ingila. Gasar wacce aka fara a ranar 12 ga watan Agustan 2017 za a kammala ta ne a ranar 13 ga Mayun, 2018 wato bayan an kwashe watanni 9 ana gudanar da ita.
Kamar yadda jadawalin gasar ya nuna, kungiyoyin da suke fafatawa a gasar guda 20 ne a inda hudun da ke saman teburin gasar suke hayewa gasar zakarun kulob na Turai (Champions League), yayin da na 5 da na 6 kuma suke buga gasar cin kofin Turai wato Europa.
Haka kuma kungiyoyi uku da ke kasan teburin gasar ne suke samun koma-baya (relegation).
Kawo yanzu kungiyoyi hudu da suke saman teburin gasar su ne Manchester City da tuni ta zama zakara a gasar sai Manchester United a matsayin na biyu, sai Tottenham a matsayi na uku sai Liberpool a matsayi na hudu sai kuma Chelsea a matsayi na biyar.
Sai dai a ranar Lahadi ne za a tantance kungiyoyin da za su kasance na uku da na hudu a gasar. Kenan kallo zai koma ne a kan wasannin da kulob din Liberpool da Tottenham da kuma Chelsea za su yi a jibi Lahadi don tantance kungiyoyi biyun da za su haye gasar zakarun kulob na Turai da kuma na Europa.
Haka kuma a kasan teburin gasar kallo zai koma ne a kan wasannin da kungiyoyoyin kwallon kafa na Huddersfield da na Swansea za su yi don tantance wacce za ta hadu da kungiyoyin West Brom da Stoke City wajen samun koma-baya (relegation).